PRM: – Riktig av Storebrand å sette Eolus Vind på observasjonsliste

Storebrand setter Eolus Vind på observasjonsliste på grunn av fare for brudd på menneskerettighetene til reineierne i Jillen-njaarke som følge av vindkraftutbygging på Øyfjellet. Investorene kommer med anbefalinger til utbyggerne for å belyse risikoen og forslår tiltak for å unngå et mulig brudd på menneskerettighetene og retten til kulturutøvelse.

**– Sametingsrådet har tidligere påpekt at reindriftas adkomst til vinterbeite må sikres og at de folkerettslige forpliktelsene må følges. Når staten ikke virker å se de røde flaggene, er det viktig og riktig at næringslivet og investorer ser nærmere på det, sier sametingsråd Maja Kristine Jåma (NSR).**

Tiltakene som Storebrand foreslår bygger på at konsultasjonsprosessen må forbedres og ha det formål om å oppnå et fritt forhåndsinformert samtykke fra direkte berørte.

– Investorene har også et ansvar og de bør være sitt ansvar bevisst når de investerer i prosjekter i samiske områder. Alle selskaper burde ha retningslinjer for ivaretakelse av og respekt for menneskerettigheter, sier Jåma.

Samtidig problematiserer sametingsrådet forhåndstiltredelse i forbindelse med tildeling av konsesjon for vindkraftverk som gis av Olje- og energidepartementet.

**– Dessverre er utbyggingen på Øyfjellet ferdig og dermed også raseringen av viktige reinbeiteområder og flyttleier. Forhåndstiltredelse bør ikke gis i samiske områder og prinsippet om samtykke bør styrkes i alle inngrepssaker. Jeg har en forventning om at regjeringen følger opp, og det er noe jeg skal ta opp med olje- og energiministeren når jeg møter han om knappe to uker, avslutter Jåma.**

Link til rapporten: [Sustainable Investment Review - Q2 2022](https://www.storebrand.no/asset-management/barekraftige-investeringer/dokumentbibliotek-rapporter/_/attachment/inline/0719403e-0bc4-4a80-8cec-64c7eef617b0%3A31631765a7108110851d1d51d150eb6012ff2d77/86147%20SAM%20Sustainable%20Invesments%20Quarterly%20Report%20Q2-2022.pdf)

*For spørsmål eller intervju, kontakt sametingsråd Maja Kristine Jåma (NSR), mob. +47 472 42 366,* *maja.kristine.jama@samediggi.no*